In nomine Domini, amen. Anno incarnationis ejusdem Mº CCº nonagesimo primo, mense marcio, die sabbati ante annuntiacionem Dominicam, ego Johannes, domicellus, condam filius domini Regnaudi de Sarmace, militis, notum facio universis presentibus et futuris quod cum Guiotus de Liou, domicellus, teneat et tenere debeat a me et meis in feudum res que inferius annotantur: videlicet, domum suam in qua moratur, sitam in parochiatu de Lucenayo, supra rippariam de Tarone, inter molendinum heredum domini Hugonis de Gysort, militis, et molendinum dictum de Poyprent, cum nemoribus sitis supra dictam domum, et cum terris sitis circum circa dictam domum, prout dicte terre partiuntur cum terris de Longo Campo et de Fretoy inter confinationes supradictas; item, prata sua sita subtus dictam domum juxta ripperiam de Tarone; item, prata sua sita in Coma de Fretoy, juxta terras et prata de Fretoy; item, vineas suas in Coma de Fretoy, juxta vineas hominum de Fretoy, et generaliter quicquid juris seu proprietatis dictus Guiotus tenet et possidet inter dictos duos molendinos et inter terras de Longo Campo et terras de Fretoy, necnon et in toto parochiatu de Lucenayo et castellania; et ego dictus Johannes dictum feudum teneam in feudum et tenere debeam ab Hugone de Visignerou, domicello, prout ego confiteor et publice recognosco, ego dictus Johannes sponte, scienter et provide, non coactus, non deceptus, pro evidenti utilitate mea, vendo, trado, quitto, cedo, concedo et delibero pro me et meis imperpetuum, sine aliqua retentione, reverendo in Christo patri ac domino Hugoni, Dei gratia episcopo Eduensi et suis successoribus, nomine sue ecclesie Eduensis, predictum feudum et jus feudale, cum omni jure quod possum habere in eodem, precio videlicet viginti librarum Turonensium, quas propter hoc habui et recepi a dicto domino episcopo in pecunia numerata, de quibus me teneo pro pagato. Quare de dicto feudo et jure feudali vendito et de omni jure quod habeo in eadem me penitus devestio, et dictum dominum episcopum et ejus successores, nomine quo supra, ob causam dicte venditionis investio corporaliter de eisdem, per traditionem presentium litterarum, et in plenum dominium ac veram possessionem vel quasi corporalem et vacuam induco totaliter de eisdem et transfero in dictum dominum episcopum et ejus successores, nomine quo supra, omne jus et omnem actionem quod et quam habeo aut possum habere omnimodo ratione in feudo supradicto, quittans et nichilominus absolvens prefatum Guiotum et suos de fidelitate in qua mihi tenebatur ratione feudi supradicti, volens et concedens quod dictus Guiotus de dicto feudo et jure feudali decetero respondeat dicto domino episcopo et ejus successoribus, nomine quo supra, prout mihi respondere solebat et debebat penitus de eodem, promittens per juramentum meum, etc. In cujus rei testimonium, sigillum dicte curie (domini ducis) litteris istis rogavi et obtinui apponi. Actum in presentia Hugonis de Sancto Poncio, clerici notarii Eduensis, Colardi Chapelu, Guillermi Porcheti et domini Johannis, curati de Magobrio, testium ad hoc vocatorum, anno, mense et die predictis.